**Am pus o steluţă-n brad**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

După datina cea veche

Ne porneam chiar în Ajun,

Să gătim fără pereche

Bradul bun.

Îmbrăcându-l în culoare

Şi în globuri fel de fel,

Spiritul plutea mai tare

Peste el.

Noi uitam de griji şi lume

Sub al cetinei parfum

Şi vedeam doar lucruri bune

De pe-acum.

Însă totul era gata

Când steluţa argintie

Era prinsă-n brad de tata

Cu mândrie.

Era semn fără tăgadă

C-am intrat în sărbătoare

Şi că n-o să se mai vadă

Întristare.

După ani şi ani de zile

Pun şi eu steluţa-n pom.

Tata, o vedea când vine,

La balcon.

Ştiu că tatăl meu cel drag

Se coboară dintre stele,

Când miros de cozonac

Se înalţă, -ncet, spre ele.